રાજ્યમાં હવેથી અનુસૂચિત જાતિ, જનજાતિ (આદિવાસી),પીડિત, શોષિતો પર અત્યાચારની કોઈપણ ઘટના સોશિયલ મીડિયા પર ધ્યાનમાં આવશે તો તેની ખેર નથી તે નક્કી થઈ ગયું છે. મુખ્યમંત્રી વિજય રૂપાણીના અધ્યક્ષસ્થાને મંગળવારે સામાજિક ન્યાય અધિકારીતા વિભાગ, આદિજાતિ વિભાગની રાજ્યસ્તરની તકેદારી અને મોનિટરિંગ સમિતિની બેઠક મળી હતી. જેમાં મુખ્યમંત્રીએ તમામ જિલ્લા કલેકટરો, જિલ્લા પોલીસ વડાઓને આ અંગે તાકીદ કરી છે. જેમાં તેમણે સોશિયલ મીડિયા ઉપર બાજનજર રાખવાની શીખ આપવાની સાથે એમ પણ કહ્યું છે કે, જ્યારે આવી કોઈ ઘટના ધ્યાન પર આવે કે તરત જ, ઓન ધ સ્પોટ પગલાં લેવા અને તાત્કાલિક સ્થળ ઉપર પહોંચીને સૌહાર્દપૂર્ણ વાતાવરણ જળવાય તે માટેની વ્યવસ્થા ઊભી કરવી.